NW-boer sterf dae ná plaasaanvalDries Botha. Foto: Facebook Dries Botha (57), die boer van Noordwes wat verlede week op sy plaas buite Brits deur minstens ses aanvallers oorval en geskiet is, is oorlede. Kobus van Rensburg, Botha se swaer, het aan Maroela Media bevestig Botha het in ŉ hospitaal in Johannesburg aan sy wonde beswyk. Volgens Van Rensburg is Botha Sondag per helikopter van ŉ hospitaal in Brits na die hospitaal in Johannesburg oorgeplaas. “Ek glo die dokters het alles gedoen wat hulle kon, maar die skade wat die koeël aangerig het, was net te groot. Dries was sedert die aanval in die waakeenheid van die hospitaal en hy was baie swak,” het Van Rensburg gesê. Maroela Media het vroeër berig Botha het Dinsdag omstreeks 20:00 op sy plaas in die Kleinfontein-gebied uitgegaan om ŉ alarm aan te skakel toe die aanvallers hom oorval het. Van Rensburg het vroeër gesê minstens vyf skote is afgevuur waarvan drie Botha getref het. Botha het terugbaklei en die aanvallers het op die vlug geslaan sonder om enigiets te roof. Botha se vrou het tydens die voorval in die huis geskuil en is gelukkig ongedeerd. Van Rensburg het Dinsdag gesê volgens sy kennis is sewe verdagtes in verband met die aanval in hegtenis geneem en is ŉ vuurwapen wat vermoedelik tydens die aanval gebruik is tydens die inhegtenisneming in hul besit gevind. Ao. Mpeile Talane, woordvoerder van die polisie, het bevestig sewe mans het Vrydag in die plaaslike landdroshof verskyn op aanklagte van poging tot moord en onwettige besit van ŉ vuurwapen. Talane het gesê die saak is tot 28 Julie uitgestel en die verdagtes bly in aanhouding tot hul volgende verskyning. Hy het gesê die aanklag van poging tot moord sal nou na moord verander word. Volgens Van Rensburg was die verdagtes nie aan Botha bekend nie. “Hulle het hom nie geken nie en dit was nie ŉ kwessie van ontevrede werkers of so iets nie. Hulle het hom net doodgeskiet. Daardie hele boerdery is nou tot niet en al die mense wat al jare lank daar werk sit nou sonder werk en ŉ heenkome,” het hy gesê. “Ek weet nie wat nie, maar êrens sal iemand iets moet begin doen. Dit kan nie so aangaan nie.” Hy het gesê begrafnisreëlings sal eers getref word sodra die nadoodse ondersoek afgehandel is. Botha word oorleef deur sy vrou, twee dogters, seun en kleinkinders.